KIRJALLINEN KYSYMYS P-0920/02 esittäjä(t): Monica Frassoni (Verts/ALE) komissiolle. Kestävän kehityksen vaikutusten arviointi kauppasopimuksissa.



Virallinen lehti nro 028 E , 06/02/2003 s. 0057 - 0058



KIRJALLINEN KYSYMYS P-0920/02 esittäjä(t): Monica Frassoni (Verts/ALE) komissiolle (26. maaliskuuta 2002) Aihe: Kestävän kehityksen vaikutusten arviointi kauppasopimuksissa Yleisten asioiden neuvosto hyväksyi viime kokouksessaan 11. maaliskuuta 2002 päätelmät, joiden mukaan kaikkiin uusiin kauppasopimusluonnoksiin tehdään kestävän kehityksen vaikutusten arviointi viime vuonna sovitun EU:n kestävän kehityksen strategian mukaisesti. Ulkoiset asiantuntijat suorittavat ja julkistavat nämä arvioinnit. Vuonna 2002 noin 10 prosenttia EU:n kauppapolitiikan pääosaston käytettävissä olevasta talousarviosta varataan kestävän kehityksen vaikutusten arviointeja varten. Olisi johdonmukaista, että näitä arviointeja tehtäisiin säännöllisesti (muutaman vuoden välein) ja että niissä otettaisiin huomioon kaikki kestävän kehityksen osa-alueet, sukupuolinäkökohdat mukaan luettuina, jotta kauppasopimusten haittavaikutuksia voitaisiin tarkastella uudelleen ja niihin voitaisiin aikanaan puuttua sekakomitean ja yhteisneuvoston kokousten päätöksestä. Miten komissio aikoo varmistaa, että tätä päätelmää sovelletaan parhaillaan neuvoteltavaan EU:n ja Chilen väliseen sopimukseen, ja aikooko komissio keskeyttää neuvotteluprosessin siihen saakka, kunnes kestävän kehityksen vaikutusten arviointi on suoritettu? Aikooko komissio julkistaa kyseistä sopimusta koskevan samoin kuin muiden tulevien sopimusten kestävän kehityksen vaikutusten arviointien tulokset? Millä tavoin Euroopan parlamentin jäsenille tiedotetaan tulevista arvioinneista? Pascal Lamyn komission puolesta antama vastaus (23. huhtikuuta 2002) Komissio haluaa korostaa sitä, että vaikutuksia kestävän kehityksen kannalta arvioitaessa käytetään vuonna 1999 laadittuja menetelmiä, joita on hiljattain paranneltu täydentävän selvityksen perusteella. Menetelmissä otetaan tasapuolisesti huomioon kestävän kehityksen kolme pilaria: taloudelliset, sosiaaliset ja ympäristöön liittyvät näkökohdat. Sopimusten vaikutukset sukupuolten väliseen (epä)tasa-arvoon arvioidaan luonnollisestikin osana sosiaalisia näkökohtia. Komission käynnistämä ohjelma muodostuu monivuotisista puitesopimuksista, joihin on tällä hetkellä sidottu 2 750 000 euroa: - IDPM Manchesterin johtaman yhteenliittymän kanssa allekirjoitettiin vuoden 2001 lopussa 1 000 000 euron puitesopimus, joka koskee Maailman kauppajärjestön (WTO) neuvottelujen vaikutuksien arviointia kestävän kehityksen kannalta (enimmäiskesto neljä vuotta); - Planistatin johtaman yhteenliittymän kanssa allekirjoitettiin maaliskuussa 2002 suuruudeltaan 250 000 euron puitesopimus, joka koskee EU:n ja Mercosurin sekä EU:n ja Chilen välisten neuvottelujen vaikutusten arviointia kestävän kehityksen kannalta (enimmäiskesto neljä vuotta); - Afrikan, Karibian ja Tyynenmeren maiden kanssa tehtäviä talouskumppanuussopimuksia koskevien neuvottelujen vaikutusten arvioinnista kestävän kehityksen kannalta tehtävää miljoonan euron puitesopimusta koskevaa avointa tarjouskilpailua ollaan parhaillaan käynnistämässä (enimmäiskesto viisi vuotta); - Persianlahden maiden kanssa parhaillaan käytävien neuvottelujen vaikutusten arvioinnista kestävän kehityksen kannalta tehtävää 500 000 euron puitesopimusta koskevaa avointa tarjouskilpailua ollaan parhaillaan käynnistämässä (enimmäiskesto kaksi vuotta). Mitä taas tulee parhaillaan neuvoteltavien sopimusten, erityisesti Chilen kanssa tehtävän sopimuksen vaikutusten arviointiin kestävän kehityksen kannalta, komissio haluaa saattaa arvoisan parlamentin jäsenen tietoon seuraavat seikat: - EU:n ja Chilen väliset neuvottelut ovat edenneet ripeästi; yleisten asioiden neuvosto ilmoitti 28. tammikuuta 2002, että ne on tarkoitus saattaa loppuun Madridin huippukokouksessa toukokuussa 2002; - Planistat-nimisen yhtiön kanssa allekirjoitettiin 4. maaliskuuta 2002 suuruudeltaan 250 000 euron puitesopimus, joka koskee EU:n ja Mercosurin sekä EU:n ja Chilen välisten neuvottelujen vaikutusten arviointia kestävän kehityksen kannalta; koska Chilen kanssa käytävät neuvottelut ovat edenneet ripeästi, konsultit keskittyvät aluksi EU:n ja Chilen välisten neuvottelujen vaikutusten arviointiin kestävän kehityksen kannalta. Komissio on pyytänyt konsultteja toimittamaan selvityksen lopulliset tulokset heinäkuun 2002 loppuun mennessä; mikäli itse neuvottelujen tulokset voitaisiin esittää neuvostolle ja parlamentille jo tuolloin, kyseisen selvityksen tulokset voitaisiin liittää niihin. - Arvioitaessa vaikutuksia kestävän kehityksen kannalta yksi toteutusta koskeva periaate on prosessin läpinäkyvyys: kaikki konsulttien tekemien selvitysten tulokset ovat luettavissa komission parhaillaan päivitettävillä nettisivuilla osoitteessa http://europa.eu.int/trade ja konsulttien omilla nettisivuilla (Institute for Development Policy and Management, University of Manchester, http://idpm.man.ac.uk/iasdu/index.html; Stockholm Environment Institute http://www.sei.se; Mercosuria koskeva selvitys tulee verkkoon huhti-toukokuussa 2002). Komissio luonnollisestikin tiedottaa parlamentille ja neuvostolle selvityksen tuloksista. Lisäksi piakkoin on tarkoitus järjestää kokoontumisia kansalaisyhteiskunnan edustajien kanssa; ensimmäinen kokous on määrä järjestää viikolla 13.17. toukokuuta 2002.